Universis presentes litteras inspecturis, nos Jacobus Boisserandi, canonicus et terrarius Eduensis, notum facimus quod in nostra presencia propter hoc specialiter constitutus Guillermus dictus Mauclerz, cutellarius, civis Eduensis, non coactus, nec circonventus, immo providus, spontaneus et ex certa sciencia, presente Anneto, cutellario, ejus fratre, ex certa sciencia, vendit, cedit, concedit et quitat imperpetuum eidem Anneto et ejus heredibus, titulo venditionis legitime, quartam partem indivisam cujusdam molete, site apud Coardum videlicet en Ronchey, subtus moletam ejusdem Anneti, que quondam fuit magistri Guillermi Boerii, canonici Eduensis, cum appendiciis et pertinenciis ipsius quarte partis, quecumque sint et ubicunque, quam quartam partem dictus Guillermus acquisivit, ut asserit, a Roberto de Coart dicto de Ronchey, ab ipso Anneto et suis heredibus imperpetuum tenendam habendam et pacifice possidendam, pro quatuor libris Viennensium, eidem Guillermo ab eodem Anneto jam solutis in pecunia legitime numerata ut asserit idem Guillermus coram nobis. De qua quarta parte predicta cum appendiciis et pertinenciis predictis dictus Guillermus se devestit, etc., salvis duobus denariis censualibus annuatim solvendis ecclesie beati Nazarii Eduensis in festo beati Nazarii predicti, super dictam quartam partem. Abrenunciantes, etc. Datum et actum anno Domini Mº CCº septuagesimo nono, mense junio, die sabbati post festum beati Barnabe apostoli.